Broj: 711-I-1777-P-281-20/22-10-19

Zagreb, 03. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnice Ane Kučić, gradonačelnice Grada Mali Lošinj**,na 174. sjednici, održanoj 03. lipnja 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnice Ane Kučić, gradonačelnice Grada Mali Lošinj, neće se pokrenuti s obzirom da iz prikupljenih podataka i dokumentacije u vezi izgradnje nove vodovodne cijevi na prostoru Punte Križa na Cresu kao i davanja u zakup gradskog zemljišta ocu dužnosnice, nisu utvrđene okolnosti koje bi upućivale na moguću povredu odredbi ZSSI-a počinjenu od strane dužnosnice.**

Obrazloženje

 Povjerenstvo je dana 07. prosinca 2020.g. zaprimilo neanonimnu prijavu mogućeg sukoba interesa podnesenu protiv dužnosnice Ane Kučić, gradonačelnice Grada Mali Lošinj. Prijava je u Povjerenstvu zaprimljena pod brojem 711-U-4448-P-281/20-01-4 te je povodom iste otvoren predmet P-281/20.

 U zaprimljenoj prijavi se navodi poveznica na novinski članak na portalu „Glas otoka“ pod naslovom „Kako je projekt vodoopskrbe na Cresu završio povoljno za oca Ane Kučić“. U navedenom novinskom članku, između ostalog, navodi se kako je završetak radova na izgradnji nove vodovodne cijevi “za 20-ak obiteljskih poljoprivrednih gospodarstava” u dužini od 650 metara na prostoru Punte Križa na otoku Cresu pompozno prikazan na službenim internetskim stranicama Grada Malog Lošinja te da se, pregledavajući trasu kojom se proteže predmetni vodoopskrbni cjevovod dovršen sredinom lipnja 2019., došlo do zanimljivog podatka, s obzirom da se neposredno pred sami završetak te jednim dijelom i nakon kraja novog cjevovoda te uređenog starog puta, nalaze čestice koje se vode kao maslinik i pašnjak za koje je uvidom u zemljišne knjige utvrđeno da su u suvlasništvu oca i strica dužnosnice. Nadalje, u članku se navodi i kako je Ana Kučić članica Skupštine trgovačkog društva Vodoopskrba i odvodnja Cres-Lošinj d.o.o. Isto tako, u predmetnom članku navodi se i da je u Izvješću o radu gradonačelnice za 2018. godinu, objavljena Odluka da će Grad Mali Lošinj i …………. iz Malog Lošinja, sklopiti Ugovor o zakupu gradskog zemljišta č.zem. ……….. k.o. ……………… za poljoprivredne svrhe.

 Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Ana Kučić obnašala dužnost zamjenice gradonačelnika Grada Mali Lošinj od 2013.-2017.g. te da je potom u mandatu 2017.-2021.g., obnašala dužnost gradonačelnice Grada Mali Lošinj, kao i da istu dužnost obnaša i danas. Slijedom navedenog, povodom obnašanja navedene dužnosti, dužnosnica Ana Kučić obvezna je postupati sukladno odredbama ZSSI-a.

 Povjerenstvo je radi stjecanja saznanja u navedenom predmetu zatražilo od Grada Malog Lošinja podatke je li Grad Mali Lošinj, za vrijeme mandata gradonačelnice Ane Kučić, sudjelovao u izgradnji nove vodovodne cijevi dužine 650 metara na prostoru Punte Križa na otoku Cresu i ukoliko jest na koji način je isti sudjelovao u navedenom postupku, je li trgovačko društvo Vodoopskrba i odvodnja Cres Lošinj d.o.o. sudjelovalo u izgradnji predmetne vodovodne infrastrukture, tko je i na koji način odlučivao o trasi, odnosno zemljišnim česticama kojima prolazi navedena vodovodna cijev i što navedeno znači za vlasnike tih zemljišta, kojim sredstvima je financirana izgradnja navedene vodovodne infrastrukture i na čiju inicijativu je pokrenut postupak izgradnje, tko su vlasnici zemljišta kojima prolazi navedena vodovodna cijev, jesu li vlasnici navedenih zemljišta spojeni na vodoopskrbnu mrežu te je li Grad Mali Lošinj sa gospodinom …………… sklopio Ugovor o zakupu zemljišta na čestici ………… k.o. ………… ili bilo kojoj drugoj čestici na prostoru Malog Lošinja za vrijeme mandata dužnosnice Ane Kučić te ukoliko jest temeljem čega je navedena parcela dana u zakup istome.

 Grad Mali Lošinj je odgovorio na traženje Povjerenstva dopisom KLASA: 042-01/20-01/04, URBROJ: 2213/01-01-21-11 od 01. travnja 2021.g. navodeći da je Grad Mali Lošinj, za vrijeme mandata gradonačelnice Ane Kučić, sudjelovao je u izgradnji vodovodne cijevi na području Punte Križa na otoku Cresu na način da je u jednom dijelu sufinancirao asfaltiranje županijske ceste. Nadalje, navodi se da je trgovačko društvo Vodoopskrba i odvodnja Cres Lošinj d.o.o. sudjelovalo je u izgradnji predmetne vodovodne cijevi te da je postupak pokrenut od strane navedenog društva, koji su projekt kandidirali za dobivanje sredstava te je isti financiran sredstvima Europske unije. Grad navodi kako se o trasi odlučilo na način naveden u dopisu Vodoopskrbe i odvodnje Cres Lošinj d.o.o., koji dostavljaju prilogu očitovanja, a iz kojeg se nedvojbeno utvrđuje da je predmetni dio od 650 m zapravo dio stare trase naveden kao br. 1. i zaokružen na grafičkom prikazu, na kojem cijevi nisu bile ukopane već položene po terenu, a koja trasa prolazi kroz šumski predio po javnom putu (č.zem. ………. k.o. ……………). Nadalje, navodi se da vodovodna cijev prolazi javnim putevima i županijskom cestom te da Grad Mali Lošinj ne raspolaže podacima o korisnicima spojenima na vodovodnu mrežu, već podatke o navedenom vodi trgovačko društvo Vodoopskrba i odvodnja Cres Lošinj d.o.o. U odnosu na zakup zemljišta navodi se da je Grad Mali Lošinj u više navrata još od 2015. godine raspisivao poziv na uređenje imovinsko pravnih odnosa na način da su se pozivale osobe koje koriste gradsko zemljište da s Gradom sklope ugovor kojim će se odnosi regulirati. Grad navodi da je, kao s ostalim zakupnicima u istovjetnim situacijama, s …………. glede č.zem. …………. k.o. ………, sklopilo Ugovor o zakupu KLASA: 320-01/18-01/18, URBROJ: 2213/01- 01-18-5, od 07.11.2018. godine koji dostavljaju u prilogu. Ugovor je sklopljen na osnovi Odluke KLASA: 320-01/18-01/18, URBROJ: 2213/01-01-18-4, od 07.11.2018. godine (u prilogu) i članka 16.st. 2. Odluke o uvjetima, načinu i postupku gospodarenja nekretninama u vlasništvu Općine Mali Lošinj („Službene novine PGŽ“, 5/03., 15/06., 13/10., 18/13., 32/14. i 1/15 -pročišćeni tekst).

 Uvidom u dostavljeni Ugovor o udruživanju sredstava za radove izgradnje vodoopskrbe naselja Punta Križa -II. Faza - nastavak izgradnje transportnog cjevovoda br. VIO-21/19-4/1-I od 30. srpnja 2019.g., utvrđeno je da se navedenim Ugovorom Grad Mali Lošinj i Vodoopskrba obvezuju na zajedničko financiranje asfalta u projektu izgradnje vodoopskrbe naselja Punta Križa- II. faza - nastavak izgradnje transportnog cjevovoda. Člankom 3. navedenog Ugovora utvrđeno je da Grad Mali Lošinj osigurava iz svog Proračuna za 2019. god. iznos u visini od 250.000,00 kn bez PDV-a za financiranje dijela radova na Izgradnji vodoopskrbe naselja Punta Križa -II. faza - nastavak izgradnje transportnog cjevovoda, a koji su sadržani u ponudi za dodatni rad te PUNTA KRIŽA VTR-01 od 08.032019. (asfalt i priprema za asfalt).

 Nadalje, uvidom u Ugovor o udruživanju sredstava za radove izgradnje vodoopskrbe naselja Punta Križa - II. Faza - nastavak izgradnje transportnog cjevovoda broj VIO-19/20-2/1-I od 13. ožujka 2020.g., utvrđeno je da je tim Ugovorom Grad Mali Lošinj osigurao iz svog Proračuna za 2020. god. iznos u visini od 101.635,25kn bez PDV-a za financiranje dijela radova na izgradnji vodoopskrbe naselja Punta Križa -II. faza - nastavak izgradnje transportnog cjevovoda, a koji su sadržani djelomično u ponudi za dodatni rad br. PUNTA KRIŽA VTR-01 od 08.032019. (asfalt i priprema za asfalt) i u ponudi br. PUNTA KRIŽA VTR-02 od 02.092019. (asfalt), dok je preostali dio radova prema ponudi za dodatni rad br. PUNTA KRIŽA VTR-01 od 08.03.2019. sufinanciran Ugovorom o udruživanju sredstava br.VIO-19/19-4/1-I od 30.07.2019.godine.

 Uvidom u dopis trgovačkog društva Vodoopskrba i odvodnja Cres-Lošinj d.o.o. broj: vio-38/21-11/1-I od 01. travnja 2021.g., dostavljenog Gradu Mali Lošinj, utvrđeno je da u istom trgovačko društvo navodi da je ugovorilo radove na vodoopskrbi naselja Punta Križa II faza sa društvom:“Radnik“d.d. u vrijednosti od 4.884.475,24 kn bez PDV te da su radovi financirani sredstvima EU u punom iznosu. Nadalje, navodi se da je trasa novog vodovoda položena uz prometnicu Punta Križa - Pogana, dok je trasa starog vodovoda, kojem cijevi nisu bile ukopane već položene po terenu prolazila kroz šumski predio. Nadalje navodi se kako je još prilikom predstavljanja projekta Mjesnom odboru (projekt je iz 2012.g.) zahtjev stanovnika Punta Krize bio da trasa novog vodovoda prati postojeću trasu vodovoda, kako bi se omogućilo korištenje vode za potrebe razvoja poljoprivrede. Nadalje, navodi se kako je stara trasa prolazila preko privatnih parcela sa neriješenim imovinsko-pravnim statusom te je stoga iz praktičnih razloga kao i zbog novih potencijalnih priključaka, odabrana trasa uz cestu, međutim da je, kako bi se ispunili zahtjevi stanovnika Punta Križe, istima obećano da će se mogućnost priključenja za poljoprivredne priključke osigurati vodovodnim ogrankom koji će se odvojiti od nove trase.

 Nadalje, navodi se da su nakon izgradnje novog cjevovoda ugovoreni radovi s društvom Elektrovoda d.o.o. u vrijednosti od 369.245,00 kn, od kojih se 158.975,00 kn odnosi na radove na demontaži starog cjevovoda i nabavku vodomjera za naselje Pogana, a ostatak od 210.270,00 kn na izgradnju vodovoda u duljini od 650 m po javnom putu koji uglavnom prati trasu starog vodovoda. Nadalje, ističe se da svi vlasnici zemljišta koji gravitiraju prema vodovodu ako imaju:

dokaz o pravu vlasništva zemljišta ili zakonitom posjedniku (ne stariji od 6 mjeseci), kopiju katastarskog plana, presliku osobne iskaznice i OIB te rješenje o registraciji (za pravne osobe) ispunjavaju uvjete za priključenje, no da društvo nema podatak o potencijalnim korisnicima vodoopskrbe. Nadalje, navodi se da, imajući u vidu da se radi o dugoročnoj investiciji, ne može govoriti o financijskom gubitku, te da su od Europske unije dobili iznos od 4.884.475,24 kn za vodoopskrbu područja Punta Križe. Naime, navodi se da i u slučaju kada bi ostvarili 20 priključaka ne bi bilo pokriveni troškovi izgradnje ogranka, jer je prosječna cijena priključka oko 3.300,00 kn te stoga, a kada bi se vodili isključivo financijskim kriterijima, nikada se ne bi gradili vodoopskrbni i kanalizacijski sustavi milijunske vrijednosti za naselja koje ima 10-30 stanovnika. Nadalje, navodi se da je zadaća društva stvarati preduvjete za ekonomski razvoj i na taj način pridonijeti općem boljitku te da je razvoj poljoprivrede jedan od strateških razvojnih ciljeva Gradova Cresa i Malog Lošinja. Isto tako, navodi se da društvo Elektrovoda d.o.o. na projektu izgradnje vodovodnog ogranka nije ostvarilo gubitak.

 Uvidom u Poziv za uređenje imovinsko-pravnih odnosa utvrđeno je da se pozivaju svi građani, društva i druge pravne osobe koje koriste nekretnine u vlasništvu ili suvlasništvu Grada Malog Lošinja, a koji nisu regulirali imovinsko-pravni odnos s Gradom, da se jave Gradu Mali Lošinj u Ured grada i upravljanja gradskom imovinom radi sporazumnog rješavanja i reguliranja istih odnosa.

 Uvidom u Ugovor o zakupu zemljišta U-ZAK.-ZEM Broj 45/18 VM od 07. studenog 2018.g., utvrđeno je da je Grad Mali Lošinj sa ……………………… sklopio ugovor o zakupu za gradsko zemljište, č.zem. …………, zk.ul. …………., k.o. ……………….., u naravi maslinik, u površini od 2838 m2, u poljoprivredne svrhe, na razdoblje od 5 godina temeljem odluke zamjenika gradonačelnice Grada Malog Lošinja, KLASA: 320-01/18-01/18, URBROJ: 2213/01-01-18-4, od 07.11.2018.god. i temeljem čl. 16. st. 2. Odluke o uvjetima, načinu i postupku gospodarenja nekretninama u vlasništvu Grada Mali Lošinj (“SN PGŽ”, broj 05/03,16/05,13/10,18/13,32/14 i 01/15). Navedena nekretnina daje se u zakup na određeno vrijeme, i to na 5 (pet) godina, odnosno do privođenja tog zemljišta namjeni određenoj provedbeno - urbanističkim planom, ukoliko se zemljište privodi namjeni prije isteka roka od pet godina. Nadalje, navedenim Ugovorom utvrđeno je da će zakupnik nekretninu iz članka 1. Ugovora koristiti isključivo u poljoprivredne svrhe - uređenja maslinika, te da ju u druge svrhe neće upotrebljavati te da će na ime zakupnine za nekretninu iz članka 1. Ugovora platiti iznos od 0,70 kn/m2 u poljoprivredne svrhe, odnosno za 2838 m2 iznos od 1.986,60 kn godišnje. Navedeni ugovor potpisan je od strane oca gradonačelnice te zamjenika gradonačelnice, Ante Nedića.

 Uvidom u Odluku o utvrđivanju visine zakupnine za zemljište u vlasništvu Grada Mali Lošinj donesenu dana 03. ožujka 2014.g. od strane tadašnjeg gradonačelnika Garija Capellija, a koja je bila na snazi u trenutku sklapanja predmetnog Ugovora, Povjerenstvo je utvrdilo kako je cijena zakupnine za zemljišta za poljoprivrednu obradu izvan granica građevinske zone Prostornog plana Grada Malog Lošinja visina 0,70 kn/m2.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

 Člankom 4. stavkom 3. ZSSI-a propisano je da se poslovni odnos u smislu tog Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

 U odnosu na navode u prijavi da se neposredno pred sami završetak trase cjevovoda te jednim dijelom i nakon kraja novog cjevovoda i uređenog starog puta nalaze čestice koje se vode kao maslinik i pašnjak, a u suvlasništvu su oca i strica dužnosnice, Povjerenstvo ističe kako je iz dostavljene dokumentacije utvrđeno da trasa duljine 650 m uglavnom prati trasu starog vodovoda, kao i da će svi vlasnici zemljišta koji ostvaruju objektivne uvjete biti spojeni na predmetni vodovod te stoga nije utvrđeno da je otac dužnosnice na bilo koji način stavljen u povoljniji položaj u odnosu na ostale vlasnike zemljišta, odnosno nije utvrđeno da bi zbog okolnosti obiteljske povezanosti zemljište u njegovom vlasništvu steklo uvjete za opisano spajanje.

 Nadalje, a u odnosu na činjenicu davanja gradskog zemljišta u zakup ocu gradonačelnice Povjerenstvo je, iz dostavljene dokumentacije, utvrdilo da je 2015.g. poslan Poziv na uređenje imovinsko-pravnih odnosa te da je zamjenik gradonačelnice dana 07. studenog 2018.g. donio odluku, a potom i sklopio ugovor o zakupu maslinika s ocem gradonačelnice.

 Povjerenstvo ističe kako iz dokumentacije proizlazi da gradonačelnica nije sudjelovala u navedenom postupku te da je njezinom ocu zemljište u zakup dano po cijeni zakupnine propisane Odlukom o utvrđivanju visine zakupnine za zemljište u vlasništvu Grada Mali Lošinj donesenom dana 03. ožujka 2014.g. od strane tadašnjeg gradonačelnika. Stoga i u odnosu na navedenu okolnost Povjerenstvo nije utvrdilo da je u konkretnom slučaju dužnosnica postupala protivno odredbama ZSSI-a.

 Stoga je Povjerenstvo donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnica Ana Kučić, osobnom dostavom
2. Na znanje podnositelju
3. Objava na internetskoj stranici Povjerenstva
4. Pismohrana